Administraţia Naţională de Meteorologie a emis o atenţionare Cod galben de vânt puternic valabilă vineri, până la ora 18:00, în 15 judeţe, şi o informare pentru aproape toată ţara, ce va fi în vigoare până la ora 21:00.
Potrivit meteorologilor, vântul va avea intensificări în Moldova, în estul şi sud-estul Transilvaniei cu viteze în general de 55-65 km/h, iar în Carpaţii Orientali, la altitudini mari rafalele vor depăşi 90 km/h.
Se vor afla sub Cod galben judeţele Botoşani, Suceava, Neamţ, Iaşi, Bacău, Vaslui, Vrancea, Galaţi, Harghita, Braşov, Covasna, integral, şi parţial, Maramureş, Bistriţa-Năsăud, Mureş şi Buzău.
De asemenea, vineri, până la ora 21:00, va fi în vigoare o informare meteorologică pentru cea mai mare parte a ţării, unde temporar vor fi intensificări ale vântului, cu viteze în general de 45-55 km/h, iar la munte rafalele vor depăşi 60-70 km/h.